b'\n_START_ARTICLE_\nVenkavuori\n_START_PARAGRAPH_\nVenkavuori on Naantalin koillisosassa sijaitseva 57,8 metri\xc3\xa4 korkea kallioalue, joka on maisemallisesti merkitt\xc3\xa4v\xc3\xa4. Venkavuori on vanhan Naantalin (ennen vuoden 2009 kuntaliitoksia) korkein kohta, kun taas toiseksi korkein on 54,3-metrinen Luikkionvuori._NEWLINE_Py\xc3\xb6re\xc3\xa4nmuotoiselta ja paisteiselta Venkavuorelta on n\xc3\xa4kym\xc3\xa4 it\xc3\xa4\xc3\xa4n ja kaakkoon. Kallion etel\xc3\xa4npuoleinen rinne nousee loivasti, kun taas koillisreunassa on portaittainen jyrk\xc3\xa4nne. Kallion laella on kolmiomittaustornin j\xc3\xa4\xc3\xa4nteet. Venkavuori luokiteltiin vuoden 1995 Turun ja Porin l\xc3\xa4\xc3\xa4nin inventointiaineiston paikallisesti arvokkaaksi ja v\xc3\xa4hemm\xc3\xa4n merkitt\xc3\xa4v\xc3\xa4ksi kallioalueeksi. Valtakunnallisesti merkitt\xc3\xa4vien kallioalueiden suojelurajauksista Venkavuori j\xc3\xa4i pois, mutta se kuuluu silti arvoluokkaan 5, eli siin\xc3\xa4 on sen verran merkitt\xc3\xa4vi\xc3\xa4 maisema- ja luonnonarvoja, ettei sille tulisi my\xc3\xb6nt\xc3\xa4\xc3\xa4 maa-aineslain mukaisia ottolupia. Venkavuoren ymp\xc3\xa4rill\xc3\xa4 on golfkentt\xc3\xa4 Aurinko Golf.\n_START_SECTION_\nKasvillisuus\n_START_PARAGRAPH_\nVenkavuori sijaitsee havupuuvaltaisen mets\xc3\xa4alueen keskell\xc3\xa4, ja se on harvan kalliom\xc3\xa4nnik\xc3\xb6n peitt\xc3\xa4m\xc3\xa4. Kasvillisuus on kasvupaikkatyypilt\xc3\xa4\xc3\xa4n karua ja karukkokangasta. Avainbiotoopiltaan Venkavuori on v\xc3\xa4h\xc3\xa4tuottoinen kallio. Vuoden 1997 selvityksess\xc3\xa4 Venkavuoren puusto oli luonnontilaista ja j\xc3\xa4k\xc3\xa4likk\xc3\xb6 koskematonta. Kallion painanteessa on pieni puustoinen kosteikko._NEWLINE_Lakialuetta lukuun ottamatta Venkavuorella kasvaa harvaa ja pient\xc3\xa4 m\xc3\xa4nnikk\xc3\xb6\xc3\xa4, jonka seassa on pihlajia ja katajia. Tammen taimia on muutamia. Hieskoivua ja virpapajuja kasvaa kosteikossa. Paisteisilla kalliopinnoilla kasvaa napaj\xc3\xa4k\xc3\xa4li\xc3\xa4. Runsaissa poronj\xc3\xa4k\xc3\xa4l\xc3\xa4kasvustoissa on palleroporonj\xc3\xa4k\xc3\xa4l\xc3\xa4\xc3\xa4. Kalliolla kasvaa ahosuolahein\xc3\xa4, mets\xc3\xa4lauha ja kalliokohokki, joka on paikan tunnuslaji. Solakohdissa tavataan kanervaa ja kosteikoissa puolukkaa, mustikkaa ja jokapaikansaraa.'